[{"text_idx": "#000004", "text": "\u2018Ba Langoned vo aozet Gouel Broadel ar Brezhoneg (GBB) ar bloaz man\u0303. E Langoned oa bet aozet dija e 1998. Hag un degemer a-feson a zo gant ar barrez ar bloaz-man\u0303 c\u2019hoazh. Ar gevredigezh Mignoned ar Brezhoneg eo a aoz an darvoud meur-se, an hini vrasan\u0303 gouestlet d\u2019ar brezhoneg e 2017. Ur programm liesliv zo bet prientet gant an aozerien."}, {"text_idx": "#000005", "text": "Adlan\u0303san\u0303 an Taol-Lan\u0303s : d\u2019ar Gwener 19 a viz Mae, dindan ur chapito 400 plas. Digor eo an enskrivaduriou\u0300 ha tu zo d\u2019ar strolladou\u0300 a grou sonerezh e brezhoneg em lakaat war renk. Ar bloaz-man\u0303 e c\u2019hello an hini a zaio ar maout gantan\u0303 mont da sonin\u0303 e Gouel Etrekeltiek an Oriant, e Gouel ar Skeudennou\u0300 dishen\u0303vel e Brest aozet gant Canal iI Zef, hag e goueliou\u0300 all n\u2019int ket termenet c\u2019hoazh. Profet vo 3 devezh studio hag enrolladenn ur vaketenn d\u2019ar c\u2019hampion! Ur sapre taol brud eo bout loread An Taol-Lan\u0303s."}, {"text_idx": "#000006", "text": "Ur film : A-drugarez d\u2019ur c\u2019henlabour gant France 3 Breizh, e vo skignet evit ar wech kentan\u0303 un teulfilm diwar benn istor GBB. Ar sevenour, Riwall Kermarrec zo o fouetan\u0303 bro e Breizh er mare-man\u0303 hag o atersin\u0303 bep sort a dud bet o kemer perzh e GBB gwechall. Skignet vo d\u2019ar Gwener 19 a viz Mae e Sinema Kerne e Langoned."}, {"text_idx": "#000007", "text": "Arvestou\u0300 ha tabutou\u0300 : Estroc\u2019h evit riboulat vo kinniget ivez magan\u0303 ar preder. Meur a gendiviz a vo aozet d\u2019ar Sadorn 20 a viz Mae. Bodet vo ar stourmou\u0300 ekologel, ar stourmou\u0300 evit ar yezh, stourm ar re vouzar ha stourm evit gwiriou\u0300 ar merc\u2019hed . Ar pal a vo lakaat an dud da eskemm. Bez vo ivez stourmerien o komz eus o tachenn, pe arbennigourien memes. Kavet e vo ur ge\u0302riadenn vras gouestlet d\u2019ar brezhoneg met ivez ha nevez eo, da bed an niverel e brezhoneg. Hag arvestou\u0300 vo e-leizh evel-just. Un dibab ispisial evit ar vugale da skouer, kentan\u0303 kejadennou\u0300 ar sirk e brezhoneg, Kan \u2018N Noz vo ar Fest noz Vras, hag ur pezh sonadeg gant arzourien liesseurt. Kampva, boued, stourm ha plijadur eta, e-pad daou zevezh. Chomit ket \u2018bar ge\u0302r !"}, {"text_idx": "#000008", "text": "Da lenn ivez / A\u0300 lire e\u0301galement"}, {"text_idx": "#000009", "text": "Tunvezh Gloaguen-Grandjean, kazetennerez : \u00ab Div pe teir atersadenn bep sizhun e-pad 7 vloaz \u00bb"}]